Standardfinansiering er et begreb, som bliver anvendt af ejendomsmæglere og på salgsopstillinger i forbindelse med boligkøb. En standardfinansiering giver et indblik i, hvad det kommer til at koste at låne til boligen.
Standardfinansieringen viser altså, hvordan lånet kommer til at være ud fra en egenbetaling på 5%, et realkreditlån der dækker 80% og et banklån, der dækker 15% af boligens pris. Begge lån vil vises som fastforrentet og med en løbetid på over 30 år.
Det er hverken et krav eller nødvendigvis den bedste måde at strukturere finansieringen af boligen på. Standardfinansiering bliver udelukkende brugt som et pejlemærke for, hvad boligen kommer til at koste i forbindelse med finansiering gennem lån.